b'\n_START_ARTICLE_\nPecorino di Filiano\n_START_PARAGRAPH_\nPecorino di Filiano on italialainen lampaanmaitojuusto._NEWLINE_Pecorino di Filiano on l\xc3\xa4ht\xc3\xb6isin Etel\xc3\xa4-Italian Basilicatan alueelta. Filiano on paikallinen kyl\xc3\xa4, jonka nimi viittaa villan kehr\xc3\xa4\xc3\xa4miseen (ital. filare). Historiallisissa l\xc3\xa4hteiss\xc3\xa4 juuston valmistus mainitaan jo ainakin vuodesta 1600 l\xc3\xa4htien ja nimen perusteella alue lienee ollut tunnettu lampaistaan jo pitk\xc3\xa4\xc3\xa4n. Nykyisin juustolla on EU:n suojattu alkuper\xc3\xa4nimitys._NEWLINE_Juusto valmistetaan Gentile di Puglia, Lucania, Leccese, Comisana tai Sarda rotuisten lampaiden maidosta. Lampaat voivat myp\xc3\xb6s olla edell\xc3\xa4 mainittujen rotujen sekoituksia. Valmistettaessa lampaanmaito l\xc3\xa4mmitet\xc3\xa4\xc3\xa4n 36\xe2\x80\x9340 \xc2\xb0C l\xc3\xa4mp\xc3\xb6tilaan, jolloin sen sekaan lis\xc3\xa4t\xc3\xa4\xc3\xa4n lampaasta tai vuohesta per\xc3\xa4isin oleva juoksute. Juusto suolataan joko kuivasuolaamalla tai suolaliemess\xc3\xa4. Kypsymisaika riippuu juustotyypist\xc3\xa4. Semistagionato kypsyy 2\xe2\x80\x935 kuukautta ja Stagionato yli 6 kuuakutta. Valmis juusto on v\xc3\xa4rilt\xc3\xa4\xc3\xa4n keltaista, joskin se ruskenee pitk\xc3\xa4\xc3\xa4n kypsytettyn\xc3\xa4. Juustolla on makea ja hienovarainen maku, joka voimistuu kypsymisasteen mukaan._NEWLINE_Juustoa k\xc3\xa4ytet\xc3\xa4\xc3\xa4n tavallisena p\xc3\xb6yt\xc3\xa4juustona tai juustoraasteena. Suurin osa tuotannosta myyd\xc3\xa4\xc3\xa4n paikallisiin myym\xc3\xa4l\xc3\xb6ihin.'